ไฟแนนเชียลไดเจสต์
SGP คงเครดิต BBB+
27 ม.ค. 2555

SGP คงเครดิต BBB+
บริษัท ทริสเรทติ้ง ประกาศผลอันดับเครดิตระดับ “BBB+” ให้แก่หุ้นกู้ไม่มีประกันในวงเงินไม่เกิน 6,000 ล้านบาท ของบริษัท สยามแก๊ส แอนด์ ปิโตรเคมีคัลส์ (SGP) ในขณะเดียวกันยังประกาศยืนยันอันดับเครดิตองค์กรของบริษัทที่ระดับ “BBB+” และคงอันดับเครดิตหุ้นกู้มีการค้ำประกันที่ระดับ “A+” พร้อมคงแนวโน้มอันดับเครดิต “คงที่” บริษัทจะนำเงินที่ได้จากการออกหุ้นกู้ไปใช้ชำระหนี้เดิมที่มีหลักประกันเป็นส่วนใหญ่ 
อันดับเครดิตองค์กรและหุ้นกู้ดังกล่าวสะท้อนถึงสถานะของบริษัทในการเป็นผู้ค้าก๊าซปิโตรเลียมเหลว (LPG) ที่ใหญ่เป็นอันดับ 2 ในประเทศไทย รวมถึงการมีเครือข่ายกระจายสินค้าที่แข็งแกร่ง และฐานลูกค้าที่กระจายตัวทั่วประเทศ 
อย่างไรก็ตาม การพิจารณาอันดับเครดิตยังคำนึงถึงความไม่แน่นอนของกฎระเบียบและความเสี่ยงในการดำเนินธุรกิจที่เพิ่มขึ้นจากการที่บริษัทมีสัดส่วนการค้าก๊าซ LPG ระหว่างประเทศที่สูงขึ้นด้วย 
ในขณะที่แนวโน้มอันดับเครดิต “คงที่” สะท้อนถึงความคาดหมายว่าบริษัทจะยังคงสามารถรักษาสถานะในการเป็นผู้ค้าก๊าซ LPG รายใหญ่อันดับ 2 ในประเทศไทยเอาไว้ได้ นอกจากนี้ยังคาดว่าบริษัทจะสามารถรักษาสถานะทางการเงินและสภาพคล่องให้เพียงพอสำหรับรองรับความเสี่ยงที่เพิ่มขึ้นจากการดำเนินธุรกิจค้าก๊าซ LPG ในต่างประเทศ
บริษัทมีผลการดำเนินงานที่น่าพอใจ แต่สถานะทางการเงินของบริษัทอ่อนแอลงเนื่องจากการขยายการลงทุนอย่างรวดเร็วในช่วงปี 25532554 และการเพิ่มระดับสินค้าคงคลังสำหรับธุรกิจในต่างประเทศส่งผลให้บริษัทมีเงินกู้รวมเพิ่มเป็น 10,004 ล้านบาท ณ สิ้นเดือน ก.ย. 2554 และอัตราส่วนเงินกู้รวมต่อโครงสร้างเงินทุนเพิ่มขึ้นเป็น 59.5% ทั้งนี้คาดว่าอัตราส่วนดังกล่าวจะค่อยๆ ดีขึ้น หลังจากการลงทุนในโครงการต่างประเทศสร้างผลตอบแทนให้แก่บริษัทอย่างเต็มเม็ดเต็มหน่วย 
CMO ปักธง 3 ปี รายได้แตะ 2,000 ล้าน
บริษัท ซีเอ็มโอ (CMO) ทุ่มงบลงทุน 150 ล้านบาท รีแบรนด์ครั้งใหญ่เพื่อก้าวสู่การเป็นผู้สร้างการสื่อสารควบวงจรด้วยความคิดสร้างสรรค์ พร้อมตั้งเป้ารายได้ภายใน 3 ปี หรือในปี 2557 แตะ 2,000 ล้านบาท จากปัจจุบันอยู่ที่ราว 900 ล้านบาท
ธุรกิจเติบโตจากการรับงานภาครัฐ 35% และงานภาคเอกชน 65% ตลอดจนจะเพิ่มสัดส่วนรายได้จากต่างประเทศเป็น 20% ของรายได้ทั้งหมดภายใน 3 ปี